text: «Няма таго, што раньш было». Нездарма на апошняй у сваім прэзідэнцтве прэсавай канферэнцыі Барак Абама панаракаў: «Рональд Рэйган пераварочваецца ў труне, бачачы, што рэспубліканцы ўхваляюць прэзідэнта Расіі Уладзіміра Пуціна».
  Крэмль ніяк не дапамагаў Рэйгану выйграць прэзідэнцкія выбары — наадварот, савецкая прапаганда вельмі на яго наязджала (пуцінская да Трампа ставіцца пакуль прыхільна). У Рэйгана, крый Божухна, не было і быць не магло ніякіх бізнэс-інтарэсаў, звязаных з Крамлём, а Трампа падазраюць менавіта ў гэтым, чым і тлумачаць яго паблажлівае стаўленне да Пуціна.
  Апроч іншага, медыі распаўсюдзілі інфармацыю пра тое, што Трамп нібыта атрымаў 19,5% акцый кампаніі «Роснефть» за абяцанне зняць з РФ санкцыі. Непацверджаную, ясна, інфармацыю (была б яна пацверджанай, тут ужо і імпічментам не абыйдзешся). Як бы там не было, наўрад ці ад новай адміністрацыі варта чакаць крокаў па накірунках, дзе непасрэдна амерыканскія інтарэсы не закранутыя наўпрост.